የአዲስ አበባ  ቀላል ባቡር ሠራተኞች  በዛሬው ዕለት ሥራ ጀመሩ
የሥራ  ማቆም  አድማ ያደረጉት  የአዲስ አበባ ከተማ ቀላል  ባቡር  ሠራተኞች በዛሬው ዕለት  ሥራ  መጀመራቸውን  አስታወቁ ።የቀላል ባቡር ሠራተኞቹ ከ3ዓመት በላይ የቆየ መብቶቻቸውንና ጥቅማጥቅሞቻቸው ለማስከበር ለኮርፖሬሽኑና ለሚመለከታቸው አካላት ጥያቄ አቅርበው ምላሽ በማጣታቸው ምክንያት በትናንትናው ዕለት የሥራ ማቆም አድማ ማድረጋቸውን መግለጻቸው ይታወሳል  ።ሠራተኞቹ ያልተመለሱላቸውን ጥያቄዎች ለኮርፖሬሽኑ ማቅረብ እንደሚቀጥሉ በመግለጽ የቀላል ባቡር ትራንስፖርት አገልግሎት ተጠቃሚ የሆነው የአዲስ አበባ ከተማ ነዋሪ እንግልት እንዳይደርስበት ሥራቸውን በዛሬው ዕለት መጀመራቸውን ገልጸዋል ።የኢትዮጵያ ምድር ባቡር ኮርፖሬሽን ዋና ሥራ  አስፈጻሚ ዶክተር ብርሃኑ በሻህ  በበኩላቸው ሠራተኞቹ ያነሱት ጥያቄ አግባብነት የጎደለው መሆኑን  ተናግረዋል ።ሠራተኞቹ ጥያቄያቸውን ማቅረብ ከጀመሩበት ጊዜ አንስቶ 90 በመቶ የሚሆነው  ጥያቄያቸው ምላሽ  መሠጠቱንና   ሠራተኞቹ  የሚያነሱት ጥያቄዎች ሌላ  ዓላማን ያነገበ በመሆኑ  ኮርፖሬሽኑ እርምጃ ለመውሰድ እንደሚገድድ ገልጸዋል ።ሠራተኞቹ  በበኩላቸው  በተለያዩ  ጊዚያት ያነሷቸው  ጥያቄዎች በአግባቡ አለመመለሳቸውን በማስረጃ ጭምር ማቅረብ እንደሚችሉና ጥያቄያቸው ከሌላ ዓላማ  ጋር  ሊያያዝ እንደማይችል  ለዋልታ ተናግረዋል  ።የኮርፖሬሽኑ የህዝብ ግንኙነት ኃላፊ አቶ ደረጄ ተፈራ ኮርፖሬሽኑ ከሠራተኞቹ ጋር   ስምምነት ላይ  በመድረሱ  በዛሬው  ዕለት  ቀላል  ባቡሩ  አገልገሎት መሥጠት  መጀመሩን  አስረድተዋል ።      